Strafregtelike klagte teen Malema ingedienJulius Malema in die Wes-Kaap. (Foto: EFF/Twitter) “Julius Malema moet verstaan Suid-Afrika is ’n grondwetlike demokrasie en almal is onderhewig aan die land se wette.” Só het dr. Pieter Groenewald, VF Plus-leier, gesê nadat sy party Donderdag strafregtelike klagte teen Julius Malema, leier van die EFF, by die Kaapstad-Sentraal-polisiekantoor ingedien het. “Malema moet daarvan kennis neem dat hy nie net kan maak en doen en sê wat hy wil sonder dat daar gevolge is nie. Die tyd het aangebreek dat daar teen hom opgetree word.” Die klagte hou verband met uitlatings wat hy onlangs op ’n EFF-konferensie in Kaapstad gemaak het. In videomateriaal van die toespraak kan duidelik gehoor word hoe Malema mense aanhits om ’n persoon te vermoor wat glo EFF-lede tydens ’n optog by Hoërskool Brackenfell aangerand het. In die video-opname het hy onder meer aan die EFF-lede gesê: “Jy moenie bang wees om dood te maak nie. ’n Revolusie vereis in ’n stadium dat daar doodgemaak moet word want dit is deel van revolusionêre optrede.” Dit is niks anders as aanstigting tot geweld en moord nie, het Groenewald gesê. “Malema oortree ook die Wet op Oproerige Byeenkomste wat ’n strafregtelike misdryf daarstel wanneer mense aangehits word om geweld of enige ander misdaad te pleeg.” Die VF Plus het ook reeds ’n klag van haatspraak en aanhitsing tot geweld ingedien by die Menseregtekommissie (MRK). AfriForum en TLU SA het ook soortgelyke klagte ingedien.